作者:劉克莊
標題:賀新郎
內容:吾少多奇節。頗揶揄、玉關定遠，壺頭新息。一劍防身行萬里，選甚南溟北極。看塞雁、銜來秋色。不但槊棋誇妙手，管城君、亦自無勍敵。終賈輩，恐難匹。酒腸詩膽新來窄。向西風、登高望遠，亂山斜日。安得良弓並快馬，聊與諸公角力。漫醉把、欄干頻拍。莫恨寒蟾離海晚，待與君、秉燭遊今夕。歡易買，健難得。